Ο **Γουίλιαμ Ρόμπερτ Μπρουκς** (*William Robert Brooks*, 11 Ιουνίου 1844 – 3 Μαΐου 1921) ήταν γεννημένος στη Μεγάλη Βρετανία Αμερικανός αστρονόμος. Ανεκάλυψε περισσότερους κομήτες από οποιονδήποτε άλλον άνθρωπο στην ιστορία, εκτός από τον Ζαν-Λουί Πονς.

Τα πρώτα χρόνια
---------------

Ο Μπρουκς γεννήθηκε στο Μέιντστοουν της νότιας Αγγλίας και ήταν γιος της του πάστορα των Βαπτιστών Γουίλιαμ Μπρουκς και της συζύγου του Κάρολιν, το γένος Γουίκινγκς (*Wickings*). Κάποια χρόνια αργότερα η οικογένεια μετανάστευσε στο Μάριον της πολιτείας της Νέας Υόρκης. Ο νεαρός Μπρουκς ανέπτυξε το ενδιαφέρον του για την αστρονομία κατά τη διάρκεια ενός παιδικού ταξιδιού στην Αυστραλία, όταν είδε έναν ναυτίλο να παίρνει μετρήσεις με έναν εξάντα. Ως νέος, εργάσθηκε σε ένα εργοστάσιο σιδήρου στο Μπάφαλο, αποκτώντας σημαντικές ικανότητες στα μηχανικά και στη σχεδίαση. Συνέχισε ως επαγγελματίας φωτογράφος στην κωμόπολη Φελπς προτού στραφεί στην αστρονομία, που κατέληξε να απορροφά ολόκληρο σχεδόν τον χρόνο του. Ο Μπρουκς γνώριζε καλά να κατασκευάζει φακούς και ήταν σε θέση να σχεδιάζει και να κατασκευάζει τα δικά του τηλεσκόπια. Χρειάσθηκε ένα έτος για να λειάνει τα οπτικά μέρη του κατοπτρικού του τηλεσκοπίου των εννέα ιντσών (23 εκατοστόμετρων, σε διάμετρο).

Οι ανακαλύψεις κομητών
----------------------

Μετά τον γάμο του με τη Μαίρη Ε. Σμιθ (Mary E. Smith) το 1870, ο Μπρουκς εγκαταστάθηκε στο Φελπς, όπου ανακάλυψε τον πρώτο του κομήτη το 1881, με ένα τηλεσκόπιο δικής του κατασκευής. Το 1886 ανακάλυψε άλλους τρεις κομήτες.

Οι επιτυχίες του Μπρουκς στην ανακάλυψη κομητών κίνησαν το ενδιαφέρον του επιχειρηματία Γουίλιαμ Σμιθ (1818-1912), ο οποίος, θέλοντας να φέρει τον Μπρουκς στην Τζενήβα της πολιτείας της Νέας Υόρκης, έκτισε ένα αστεροσκοπείο και ένα σπίτι για την οικογένεια του Μπρουκς. Ο Μπρουκς έγινε έτσι διευθυντής του «Αστεροσκοπείου Σμιθ» στο Κολέγιο Χόμπαρτ της Τζενήβα, όπου δίδασκε συνεχίζοντας την αστρονομική του έρευνα. Οι παρατηρήσεις του από εκεί απέφεραν την ανακάλυψη 16 νέων κομητών.

Ο Μπρουκς ανακάλυψε συνολικά τουλάχιστον 26 κομήτες, μεταξύ των οποίων τους περιοδικούς 12P/Πονς-Μπρουκς και 16P/Μπρουκς. Σημαντική ανακάλυψη ήταν επίσης ο ορατός και με γυμνό μάτι κομήτης C/1911 O1. Εκτός των κομητών, ο Μπρουκς υπήρξε ένας από τους πρωτοπόρους της αστροφωτογραφίας.

Τιμητικές διακρίσεις
--------------------

Κατά τη διάρκεια του βίου του ο Μπρουκς πήρε τιμητικά μετάλλια από το Αστεροσκοπείο Λικ, την Αστρονομική Εταιρεία του Ειρηνικού και την Αστρονομική Εταιρεία του Μεξικού, όπως και το Μετάλλιο Λαλάντ της Γαλλικής Ακαδημίας Επιστημών, το 1899. Ο Μπρουκς ανακηρύχθηκε επίτιμος διδάκτορας και καθηγητής του Κολεγίου Χόμπαρτ.

Ο αστεροειδής 2773 Μπρουκς, που ανακαλύφθηκε το 1981, ονομάσθηκε έτσι προς τιμή του Γουίλιαμ Ρόμπερτ Μπρουκς.

Θάνατος
-------

Ο Μπρουκς απεβίωσε στο σπίτι του στην Τζενήβα σε ηλικία 77 ετών.

Παραπομπές
----------

1. ↑  1922MNRAS..82R.246..
2. 1 2  «Noted astronomer dies». 4  Μαΐου 1921.
3. ↑  The International Who's Who Pub. Co. 1911, σελ. 182
4. ↑  Proctor, Mary (1911-09-24). «Dr. Brooks, Discoverer of 26 Comets, Nearly Scores World Record». *The New York Times*: σελ. 53.. Ανακτήθηκε στις 2021-03-19.
5. ↑  Hockey, Thomas (2009). *The Biographical Encyclopedia of Astronomers*. Springer Publishing. ISBN 978-0-387-31022-0. Ανακτήθηκε στις 22 Αυγούστου 2012.
6. ↑  «Biographies of William Smith & William Brooks». Smith Observatory, Geneva, NY. Αρχειοθετήθηκε από το πρωτότυπο στις 22 Ιουνίου 2016. Ανακτήθηκε στις 23 Μαΐου 2010.
7. ↑  «Comet-Medal». *Publications of the Astronomical Society of the Pacific* **16** (98): 232. 1904. doi:10.1086/121602. Bibcode: 1904PASP...16..232..
8. ↑  «Obituary Notices: Fellows:— Brooks, William R». *Monthly Notices of the Royal Astronomical Society* **82**: 246. 1922. doi:10.1093/mnras/82.4.246a. Bibcode: 1922MNRAS..82R.246..
9. ↑  *(2773) Brooks In: Dictionary of Minor Planet Names*. Springer. 2003. doi:10.1007/978-3-540-29925-7\_2774. ISBN 978-3-540-29925-7.
10. ↑  «Noted Astronomer Dies». *Brooklyn Citizen* (Geneva, New York): σελ. 2. 1921-05-04.. Ανακτήθηκε στις 2021-03-19.